 
Procedura bugetară a Uniunii Europene

 

1. Notiuni introductive

 

Echilibrul politic şi instituţional al regimului financiar comunitar, creat în anii '70, s-a degradat progresiv în cursul deceniului următor. Această perioadă a fost marcată de tensiuni crescânde între cele două pârghii ale autorităţii bugetare (Parlamentul European şi Consiliul), de o funcţionare deficitară a procedurii bugetare şi de o inadaptare a resurselor la nevoile comunitare. Aceste crize succesive au impulsionat instituţiile comunitare să găsească o metodă de îmbunătăţire a derulării procedurii bugetare, asigurând în acelaşi timp disciplina bugetară. În acest fel au apărut, în 1988, primele perspective financiare, pe care Constituţia Europeană le defineşte prin sintagma de „cadru financiar multianual”. Cadrul financiar stabileşte plafonul maxim de cheltuieli pentru o perioadă de şapte ani.

Graficul cadrului financiar este cuprins în Acordul Interinstituţional încheiat între Parlamentul European, Consiliu şi Comisie, acord care include regulile şi procedurile (de revizuire, de ajustare tehnică etc.) de gestiune anuală a cadrului financiar şi de perfecţionare a procedurii bugetare. Cadrul financiar nu trebuie însă înţeles ca un buget multianual, de vreme ce procedura bugetară anuală este esenţială pentru determinarea nivelului real al cheltuielilor pentru anul respectiv şi pentru distribuirea creditelor între diferitele rubrici bugetare. 

Clasificarea cheltuielilor Uniunii pe rubrici ale cadrului financiar răspunde unei logici a politicilor variate. Fiecărei rubrici îi este destinat un cuantum de credite pentru angajamente pentru fiecare an. Graficul cadrului financiar indică şi plafoanele maxime ale creditelor de angajare şi ale creditelor pentru plăţi, exprimate în milioane de euro. Cuantumul creditelor pentru plăţi (ca şi cel al resurselor proprii) este exprimat şi sub forma unui procent din PIB-ul Uniunii, pe baza previziunilor de evoluţie a acestui PIB. Între plafonul resurselor proprii şi cel al creditelor pentru plăţi sunt incluse sumele destinate cheltuielilor neprevăzute. Acestea din urmă constituie o marjă de siguranţă în atenuarea consecinţelor unei rate de creştere inferioare celei preconizate şi permit, în acelaşi timp, revizuirea plafoanelor cadrului financiar. 

Asupra structurii Agendei 2000 nu vom mai insista, în măsura în care 2006 este anul de încheiere a acesteia, iar Comisia Europeană a comunicat deja propunerile sale pentru cadrul financiar 2007-2013. 

Având în vedere cele precizate în legătură cu perspectivele financiare, menţionăm faptul că bugetul anual al Uniunii Europene se adoptă numai ţinând cont de termenii acestor previziuni. 

Pornind de la principiile bugetare, vom răspunde, în cele ce urmează, la întrebări legate de autoritatea bugetară, execuţia bugetară, structura bugetului, etapele procedurii bugetare, controlul bugetar şi, nu în ultimul rând, vom face referiri la finanţele Uniunii şi procedura bugetară în cadrul Constituţiei Europene. 

 

2. Principiile fundamentale ale bugetului Uniunii

Bugetul general al UE este guvernat de şase principii fundamentale:

· Principiul unităţii, stipulat în art.268 din Tratat, se referă la faptul că toate veniturile şi cheltuielile Comunităţii trebuie incluse într-un singur document.

· Principiul universalităţii are la bază două reguli: regula non-alocării, în sensul că resursele bugetare nu pot fi alocate unor anumite capitole de cheltuieli şi regula bugetului brut, conform căreia toate veniturile şi cheltuielile trebuie incluse în totalitatea lor în buget, fără vreo repartizare a unora în defavoarea celorlalte. 

· Principiul anualităţii se referă la faptul că operaţiile bugetare se derulează pe durata unui an bugetar dat, astfel încât să se faciliteze controlul activităţilor administraţiei Comunitare. Pe de altă parte, Comunitatea ar trebui să împace acest principiu cu nevoia de a se angaja în operaţiuni multianuale, operaţiuni care au căpătat o importanţă crescândă în cadrul bugetului. Răspunsul la această dublă cerinţă este dat de introducerea unor credite diferenţiate, care constau în credite de angajare şi credite de plată. Creditele de angajare acoperă totalul costurilor, pe anul financiar în curs, al obligaţiilor juridice contractate pentru acţiuni care se întind pe o durată mai mare de cea a anului financiar. Creditele de plată acoperă cheltuielile, până la cuantumul prevăzut în buget, rezultate din executarea angajamentelor contractate în timpul anului financiar şi /sau în anii financiari anteriori. Pe de altă parte, creditele nediferenţiate sunt destinate pentru acoperirea operaţiunilor (angajamente şi plăţi) care ar trebui finalizate, în totalitate, în cursul unui an bugetar. 

· Principiul echilibrului impune ca veniturile estimate pentru anul financiar să fie egale cu creditele de plată pentru acel an. Nu se pot împrumuta fonduri pentru acoperirea deficitului bugetar. Excedentul intră ca resursă în bugetul anului următor şi orice cheltuială suplimentară neprevăzută şi care survine în timpul anului trebuie să facă obiectul unui buget rectificativ, care va asigura finanţarea acesteia, fie prin redistribuirea creditelor în cadrul bugetului votat, fie printr-un apel la resurse suplimentare. 

· Principiul specialităţii cheltuielilor se referă la faptul că fiecare credit trebuie să aibă o anumită destinaţie şi trebuie să fie alocat unui obiectiv anume. Această regulă evită confuziile între credite, atât în faza de autorizare cât şi de execuţie. 

Cine adoptă bugetul UE?

Conform Tratatului CE, bugetul este stabilit de către autoritatea bugetară, pe baza unei propuneri din partea Comisiei Europene. Autoritatea bugetară este alcătuită de două instituţii separate: Consiliul de Miniştri şi Parlamentul European. Spre deosebire de procedurile bugetare naţionale, bugetul general al UE nu poate fi adoptat decât cu acordul acestor două instituţii. 

La 16 decembrie 2004, Parlamentul European a adoptat bugetul Uniunii pentru 2005, primul buget care include priorităţile politice ale Uniunii extinse. Este de asemenea primul buget adoptat de Parlament şi Consiliu reprezentând cele 25 de state membre. 

Bugetul pentru anul 2005 se ridică la 106,3 miliarde de € în credite de plată şi 116,554 miliarde € în credite pentru angajare. 

Cine aplică bugetul?

Punerea în aplicare a bugetului revine Comisiei Europene, în conformitate cu Regulamentul Financiar şi sub controlul Curţii de Conturi şi al Parlamentului European. Art.274 TCE menţionează Comisia ca fiind cea care implementează bugetul pe propria răspundere şi în limitele creditelor, cu respectarea principiului unei gestionări financiare sănătoase. Aceasta ar fi regula, dar, în practică, Comisia Europeană se bazează pe statele membre în gestionarea anumitor politici. Astfel, cheltuielile pentru agricultură şi cele pentru politica regională se execută, în statele membre, de către autorităţile locale desemnate în acest scop, dar cu respectarea condiţiilor impuse la nivel comunitar. În situaţia Fondurilor Structurale, instituţiile europene decid cuantumul sumelor ce vor fi plătite şi condiţiile de punere în aplicare. Administraţiile statelor membre (de la nivel naţional, regional şi local) sunt cele care aleg proiectele de finanţare şi cele care îşi asumă răspunderea pentru administrarea de zi cu zi a acestora. Prin urmare, Comisia împreună cu statele membre verifică dacă proiectele sunt bine derulate şi dacă banii sunt corect cheltuiţi. 

În plus, Comisia îşi asumă răspunderea pentru punerea directă în aplicare a bugetului comunitar prin intermediul departamentelor proprii, în special în domeniile de politică internă (cercetare, învăţământ şi formare profesională) şi de acţiune externă. 

Comisia are posibilitatea de a delega o parte din atribuţiile de administrare directă unor persoane fizice sau unor agenţii, care să acţioneze în numele şi pe răspunderea Comisiei. Această uzanţă poartă numele de externalizare. Comisia poate, de pildă, să sub-contracteze societăţilor private anumite sarcini tehnice, precum studiile de specialitate sau managementul IT. Administrarea politicilor comunitare, inclusiv selecţia proiectelor şi împărţirea contribuţiilor financiare cad doar în sarcina organismelor desemnate de autorităţile publice. 

Execuţia bugetului se fundamentează pe principiul că atribuţiile ordonatorului, ale contabilului şi ale controlorului financiar trebuie îndeplinite de persoane diferite. Sarcinile şi responsabilităţile fiecăruia sunt stabilite prin Regulamentul Financiar. Ordonatorii şi contabilii sunt agenţi însărcinaţi cu diferite operaţiuni de execuţie, atât în privinţa strângerii de fonduri, cât şi în aceea a realizării cheltuielilor, dar sub supravegherea controlorilor financiari din fiecare instituţie. 

Reguli şi metode contabile

Contul consolidat de venituri şi cheltuieli, bilanţul şi anexa realizate anual de către Comisie formează situaţia financiară sau bilanţul financiar al instituţiilor europene. 

Conform uzanţelor internaţionale, scopul situaţiei financiare ar trebui să fie acela de a descrie natura şi registrul activităţilor instituţiilor, de a explica modalităţile lor de finanţare şi de a furniza informaţii cu privire la acţiunile şi operaţiunile acestora. 

Sistemul contabil al instituţiilor europene cuprinde:

· contabilitatea bugetară, care oferă detalii asupra execuţiei bugetare şi care are drept scop întocmirea contului de venituri şi cheltuieli prevăzut în titlul IV din Regulamentul financiar, precum şi fixarea parametrilor de execuţie bugetară la care se referă art.34 din Regulamentul Financiar. Contabilitatea bugetară se bazează pe principiul contabilităţii de casă modificate;

· contabilitatea generală, care expune, după metoda numită „în partidă dublă”, totalul cheltuielilor şi încasărilor bugetare din anul financiar şi care descrie situaţia patrimonială a instituţiilor sub forma unui bilanţ financiar încheiat la 31 decembrie a anului precedent. 

Contabilitatea generală se fundamentează pe următoarele principii:

· continuitatea activităţilor;

· importanţa relativă şi însumarea datelor;

· permanenţa metodelor contabile;

· preeminenţa fondului asupra formei;

· non-compensarea între active şi pasive;

· intangibilitatea bilanţului de deschidere;

· prudenţă (parţial, întrucât conturile nu sunt stabilite în întregime pe baza metodei posturilor tranzitorii). 

Conturile consolidate le cuprind pe acelea ale Parlamentului European, ale Consiliului, ale Comisiei (inclusiv ale Oficiului pentru Publicaţii şi ale Centrului Comun pentru Cercetare), ale Curţii de Justiţie, ale Curţii de Conturi, ale Comitetului Economic şi Social, ale Comitetului Regiunilor şi ale Mediatorului European. 

1. Structura bugetului

1. Veniturile 

Bugetul Uniunii Europene cuprinde mai întâi o declaraţie de venituri. Pe lângă resursele proprii, declaraţia cuprinde diferitele categorii de venituri, cum ar fi impozite diverse, resursele provenite din funcţionarea administrativă a instituţiilor, dobânzile la întârzierea plăţilor, amenzile şi orice excedent din anii financiari trecuţi. 

Resursele proprii cuprind:

· încasările agricole (impozitele agricole pe importurile de produse, care derivă din organizarea pieţei comune şi impozitele pe zahăr şi substituenţii acestuia, conforme organizării pieţei comune a zahărului);

· încasările vamale, care rezultă din aplicarea tarifelor vamale comune la valoarea produselor importate din statele non-membre;

· veniturile obţinute din TVA, ca urmare a aplicării unei cote uniforme la baza de evaluare a TVA-ului din fiecare stat membru, armonizate cu regulile comunitare;

· veniturile suplimentare care rezultă din aplicarea unei cote la suma PIB-urilor statelor membre ale Uniunii Europene. 

Cu privire la resursele proprii se impun câteva precizări suplimentare. 

Consiliul Uniunii Europene a iniţiat la 3.08.2004 o propunere de Regulament pentru punerea în aplicare a măsurilor de rectificare a dezechilibrelor bugetare. 

Soldul bugetar se măsoară ţinând cont de diferenţele între contribuţiile statelor membre la bugetul UE şi fondurile obţinute din partea Uniunii. În acest sens, Consiliul european de la Fontainebleau din 1984 a stabilit un principiu, şi anume: statele membre, care suportă costuri bugetare excesive în raport cu propria creştere economică, pot beneficia de o rectificare la momentul potrivit. De acest principiu a beneficiat doar Marea Britanie, în 1985, dar s-a argumentat că pe baza lui se poate crea un mecanism general de rectificare. 

Mecanismul general de rectificare trebuie calculat pe baza soldului bugetar net al fiecărui stat membru în raport cu bugetul UE. Mecanismul se va declanşa atunci când se va depăşi un prag, exprimat sub forma unui procent din PIB-ul fiecărui stat membru şi care să reprezinte nivelul minim acceptabil al unei solidarităţi financiare nelimitate între statele membre, precum şi un fel de contribuţie netă rezonabilă. Poziţiile nete care exced acest prag vor putea beneficia de o rectificare (rambursare parţială). Cuantumul rectificării se va stabili pe baza acelei fracţiuni din soldul net care depăşeşte pragul, înmulţit cu dobânda de ramburs. Dacă suma tuturor rectificărilor depăşeşte volumul total predeterminat, se va reduce dobânda de ramburs. 

Efectul asupra soldurilor nete ale statelor membre, în comparaţie cu situaţia actuală, ar fi determinat de următoarele elemente: nivelul dezechilibrului bugetar al statelor membre înainte de aplicarea rectificării; nivelul pragului şi regulile de finanţare din cadrul sistemului actual de rectificare aplicat Marii Britanii. Toţi marii contributori la bugetul UE (Marea Britanie, Germania, Olanda şi Suedia) vor beneficia de pe urma mecanismului de rectificare cu praguri mai mici sau egale cu 0,50% din PIB. Contributorilor mici li se vor aplica rectificări în funcţie de nivelul pragului. 

Regulile de finanţare

Din punct de vedere tehnic, mecanismul de rectificare ar putea fi finanţat în trei moduri diferite:

· Statele membre care beneficiază de rectificare nu participă la finanţare. Prin urmare, întreaga povară a finanţării va reveni statelor care reprezintă mai puţin de 50% din PIB-ul Uniunii Europene cu 27 de state;

· Statele membre participă la finanţarea tuturor rectificărilor cu excepţia celor proprii;

· Toate statele membre participă la finanţarea tuturor rectificărilor. Partea de finanţare a fiecăruia se va determina în raport cu contribuţia la PIB. 

Pentru o mai bună fezabilitate, transparenţă şi pentru simplitate statele membre ar trebui să aplice opţiunea a treia. 

În aplicarea noului mecanismului general de rectificare a dezechilibrelor bugetare trebuie să se parcurgă următorii paşi:

1.calcularea sumei totale a tuturor cheltuielilor alocate fiecărui stat membru. Alocarea cheltuielilor, în sistemul actual, include toate categoriile de cheltuieli care sunt interne pentru Uniunea Europeană;

2.calcularea în procente a părţii fiecărui stat membru din totalul cheltuielilor alocate;

3.determinarea în procente a părţii fiecărui stat membru din totalul plăţilor pentru resursele proprii. De vreme ce, pe linie tradiţională, resursele proprii sunt excluse din categoria veniturilor care trebuie luate în calcul, cu noul sistem se va ţine cont de partea fiecărui stat membru din aceste resurse;

4.deducerea lui (2) din (3) pentru fiecare stat membru, pentru obţinerea unui procent care să reprezinte soldul negativ/pozitiv corespunzător;

5.pentru fiecare stat membru se va înmulţi procentul obţinut la (4) cu totalul cheltuielilor alocate, pentru a obţine contribuţia /beneficiul bugetar net exprimat în euro;

6.înmulţirea pragului corespunzător contribuţiei nete rezonabile cu produsul intern brut (în euro), pentru fiecare stat membru şi deducerea acestui rezultat din rezultatul obţinut la punctul (5);

7.dacă rezultatul obţinut la (6) este mai mare decât zero, se înmulţeşte cu dobânda de ramburs pentru a obţine rectificarea pentru fiecare stat membru şi, dacă va fi nevoie, se va reduce dobânda de ramburs, atunci când suma tuturor rectificărilor excede volumul maxim de rambursare predeterminat.

1. Cheltuielile 

Declaraţia de cheltuieli cuprinde opt secţiuni: Parlamentul European (secţiunea I), Consiliul (secţiunea II), Comisia (secţiunea III), Curtea de Justiţie (secţiunea IV), Curtea de Conturi (secţiunea V), Comitetul Economic şi Social (secţiunea VI), Comitetul Regiunilor (secţiunea VII) şi Mediatorul European şi Supervizorul european pentru protecţia datelor (secţiunea VIII).

Fiecare secţiune este împărţită pe titluri, capitole, articole şi puncte. 

Secţiunii III îi revine 95% din buget, în măsura în care aceasta acoperă cheltuielile cu activităţile Uniunii în diferite domenii de politică. Structura acestei secţiuni a fost recent modificată, în conformitate cu principiul bugetului bazat pe activitate (Activity-based Budgeting). 

 

4. Etapele procedurii bugetare

Acelaşi art.272 TCE menţionează etapele procedurii bugetare, precum şi limitele de timp pe care trebuie să le respecte cele două instituţii responsabile: Consiliul şi Parlamentul. Procedura bugetară, aşa cum este ea definită în Tratat, se întinde de la 1 septembrie la 31 decembrie al anului care precede anul financiar în cauză. Etapele procedurii sunt următoarele: 

· Întocmirea de către Comisie a proiectului preliminar de buget şi transmiterea acestuia către autoritatea bugetară, nu mai târziu de 15 iunie. După o dezbatere internă, în care se stabilesc priorităţile politice şi bugetare principale, Comisia îşi pregăteşte declaraţia privind previziunile pentru cheltuieli, analizând cererile tuturor departamentelor pentru cheltuieli şi mediind între petiţiile conflictuale. Comisia ia în seamă, totodată, şi concluziile dialogului dintre cele trei instituţii pe tema priorităţilor bugetare. La acestea se mai adaugă şi estimările celorlalte instituţii, toate aceste informaţii fiind adăugate proiectului preliminar de buget, care nu este altceva decât o proiecţie de ansamblu a veniturilor şi cheltuielilor dintr-un an financiar. Proiectul preliminar de buget este adoptat de către Comisie la începutul lunii mai şi trimis autorităţii bugetare în toate limbile comunitare, nu mai târziu de 15 iunie. Proiectul de buget poate fi ulterior modificat de către Comisie, printr-o scrisoare de rectificare, pentru a include acele informaţii la care, iniţial, nu a avut acces. 

· Întocmirea proiectului de buget de către Consiliu. Consiliul purcede la o primă lectură a proiectului preliminar de buget şi, pe baza acesteia şi după concilierea cu delegaţia din partea Parlamentului, întocmeşte, înainte de 31 iulie, proiectul de buget, pe care îl trimite Parlamentului în prima jumătate a lunii septembrie. În timpul acestei lecturi, se iniţiază procedura de mediere ad hoc cu privire la cheltuielile obligatorii incluse în buget, fapt ce deschide dialogul între instituţii la sfârşitul lunii iunie. 

· Prima lectură a Parlamentului are loc în octombrie, pe baza proiectului de buget al Consiliului; amendamentele la cheltuielile neobligatorii se votează cu majoritatea absolută a membrilor. Modificările propuse la cheltuielile obligatorii se aprobă cu majoritatea voturilor exprimate, atunci când nu s-a ajuns la un acord în cadrul procedurii de mediere ad hoc. 

· A doua lectură a Consiliului are loc în a treia săptămână a lunii noiembrie, după şedinţa de mediere cu delegaţia Parlamentului. Proiectul de buget este rectificat în conformitate cu amendamentele Parlamentului (la cheltuielile neobligatorii) şi cu propunerile de modificare (a cheltuielilor obligatorii). Ca regulă generală, deciziile Consiliului în urma celei de a doua lecturi şi cu privire la cheltuielile obligatorii determină cuantumul final: dacă bugetul nu este respins în întregime de către Parlament, Consiliul are ultimul cuvânt cu referire la această categorie de cheltuieli. Proiectul de buget astfel amendat este apoi retrimis Parlamentului în jur de 22 noiembrie. 

· A doua lectură a Parlamentului şi adoptarea bugetului. După ce Consiliul şi-a exprimat ultimul cuvânt în legătură cu cheltuielile obligatorii, Parlamentul dedică mare parte din sesiunea din decembrie revizuirii cheltuielilor neobligatorii, putând accepta sau respinge propunerile Consiliului. Parlamentul adoptă bugetul printr-o hotărâre luată cu majoritatea membrilor săi şi cu trei cincimi din voturile exprimate. Preşedintele Parlamentului declară adoptarea bugetului, acesta din urmă devenind executoriu. 

Dacă apar situaţii excepţionale, imprevizibile sau inevitabile, Comisia poate propune, în cursul anului, ca bugetul deja adoptat să fie modificat; acest lucru este posibil printr-un proiect preliminar rectificativ de buget. Se mai face apel la bugete rectificative şi atunci când se urmăreşte înscrierea în bugetul anului financiar în curs a soldului exerciţiului bugetar precedent. Aceste bugete rectificative sunt supuse aceloraşi reguli de procedură ca şi bugetul general. 

 

 

Rolul Parlamentului European

Reforma sistemului de finanţare a Comunităţii, adoptată la mijlocul anilor '70, şi anume renunţarea la contribuţiile naţionale în schimbul unui sistem al resurselor proprii, a însemnat, printre altele, şi sporirea rolului Parlamentului european în acest proces de alocare şi cheltuire a acestor resurse. Cu toate acestea, Parlamentul nu a obţinut un control general asupra bugetului, întrucât Consiliul şi-a rezervat jurisdicţie exclusivă în anumite domenii. De fapt, împărţirea atribuţiilor între cele două componente ale autorităţii bugetare are la bază distincţia cheltuieli obligatorii / cheltuieli neobligatorii. Parlamentul are ultimul cuvânt doar în legătură cu cheltuielile neobligatorii. Distincţia este prevăzută în art.272(4)TCE, care stipulează următoarele: cheltuielile obligatorii sunt acelea care rezultă cu necesitate din acest Tratat, precum şi din actele adoptate în conformitate cu acesta. Consiliul a intenţionat, de facto, să-şi asigure controlul absolut asupra cheltuielilor pentru sectorul agricol, care, la vremea respectivă reprezenta „partea leului” din bugetul Uniunii. De-a lungul anilor, însă, cheltuielile pentru agricultură au pierdut teren în comparaţie cu cele pentru alte politici, de exemplu cheltuielile pentru politica structurală (considerate cheltuieli neobligatorii). Prin urmare, Parlamentul controlează la ora actuală mai mult de 50% din buget. 

5. Controlul bugetar

1. Controlul intern

Operaţiunile legate de veniturile şi cheltuielile bugetului comunitar sunt supuse unui control intern efectuat de către ordonatorii fiecărei instituţii. 

La nivel comunitar, s-au introdus şi o serie de mecanisme de exercitare a controlului asupra operaţiunilor cu venituri şi cheltuieli executate în statele membre, deci în afara gestiunii directe a Comisiei. Cu privire la venituri, dacă statele membre îşi rezervă răspunderea principală pentru colectarea şi controlul resurselor proprii, Comisia joacă un rol de supraveghere a sistemelor aplicabile pentru combaterea fraudelor, dar poate iniţia ea însăşi controale la faţa locului, prin trimiterea de agenţi mandataţi. 

2. Controlul extern efectuat de Curtea de Conturi

Curtea de Conturi are ca sarcină principală exercitarea controlului extern, independent, asupra conturilor Uniunii. Acest control nu este de natură jurisdicţională, Curtea nedispunând de nici o putere de sancţionare. În cadrul activităţilor sale, Curtea întocmeşte:

· raportul anual cu privire la veniturile şi cheltuielile bugetului general, ale Fondului European pentru Dezvoltare, precum şi ale Comunităţii Europene a Cărbunelui şi Oţelului, raport ce conţine, în esenţă, observaţii asupra bunei gestiuni financiare;

· declaraţia de asigurare asupra fiabilităţii conturilor, a legalităţii şi regularităţii operaţiunilor subiacente care implică atât veniturile colectate de la persoanele impozabile, cât şi plăţile către beneficiarii finali;

· raporturi speciale ce conţin rezultatele controalelor executate de-a lungul mai multor ani financiari şi în domenii specifice de gestiune. 

Aceste rapoarte (cu excepţia celor speciale), care poartă asupra anului financiar încheiat, sunt prezentate Parlamentului pe durata exerciţiului următor, de regulă în cursul sesiunii plenare din noiembrie, la Strasbourg. 

3. Exonerarea din partea Parlamentului European

Exonerarea reprezintă aspectul politic al controlului extern asupra execuţiei bugetare şi constă în decizia prin care Parlamentul, la recomandarea Consiliului, exonerează Comisia de răspunderea pentru gestiunea bugetului, marcând prin aceasta sfârşitul existenţei bugetului. Pentru a-şi întemeia decizia, Parlamentul examinează, pe lângă conturile şi bilanţul financiar menţionate în art.275 TCE, raporturile Curţii de Conturi, la care se adaugă răspunsurile Comisiei şi ale altor instituţii în cauză, precum şi recomandarea Consiliului cu privire la procedura de exonerare, transmisă Parlamentului înainte de 31 martie al fiecărui an.

După o examinare detaliată, Parlamentul adoptă o rezoluţie prin care acordă, refuză sau amână exonerarea Comisiei. Această rezoluţie este însoţită de o serie de observaţii la adresa Comisiei, la care aceasta din urmă este obligată să răspundă. Comisia semnalează măsurile luate printr-un raport complementar, pe care îl va trimite Parlamentului înainte de 15 decembrie al celui de-al doilea an care urmează anului financiar încheiat. 

6. Perspectivele financiare pentru perioada 2007-2013

Se impun aici câteva precizări terminologice. A nu se confunda perspectivele financiare cu bugetul general al Uniunii, care se aprobă în fiecare an. Perspectivele financiare sunt acel cadru financiar multianual prin care se stabilesc limitele cheltuielilor Uniunii Europene. Perspectivele financiare combină elementele interguvernamentale cu cele supranaţionale. Ele au caracter obligatoriu, în sensul că plafoanele stabilite trebuie respectate în cursul procedurii bugetare anuale. Perspectivele financiare sunt aprobate de Parlamentul European, Consiliu şi Comisie, sub forma unui „acord inter-instituţional”, plecând de la o propunere a Comisiei. Perspectivele financiare traduc în termeni financiari priorităţile UE, fiind, în acelaşi timp, un instrument de disciplină şi planificare bugetară. Principalul scop al perspectivelor financiare este acela de a controla evoluţia cheltuielilor bugetare. Alte scopuri: predictibilitatea cheltuielilor pe termen mediu şi o mai bună cooperare între instituţiile europene pe durata procedurii bugetare anuale. 

Comisia a comunicat, încă din iunie anul trecut, Parlamentului şi Consiliului propunerile sale cu privire la perspectivele financiare pentru perioada 2007-2013, propuneri ce stau la baza negocierilor între instituţiile bugetare. 

Prin urmare, pentru următorii ani, Comisia propune Uniunii să-şi concentreze acţiunile în următoarele direcţii prioritare:

· Integrarea pieţei unice în obiectivul mai larg al dezvoltării durabile şi mobilizarea politicilor economice, sociale şi de mediu în acest sens. Scopurile acestei priorităţi ar fi competitivitatea, coeziunea, conservarea şi gestionarea resurselor naturale. 

· Concretizarea conceptului de cetăţenie europeană prin realizarea unui spaţiu al libertăţii, justiţiei, securităţii şi accesului la bunurile şi serviciile publice. 

· Crearea unui rol coerent pentru Uniunea Europeană ca partener mondial, plecând de la valorile sale intrinseci, în asumarea responsabilităţilor sale regionale, prin promovarea dezvoltării durabile şi contribuţia la siguranţa strategică şi civilă.

Rubricile perspectivelor financiare pentru 2007-2013 ar trebui să fie următoarele:

1.Dezvoltarea durabilă, cu două componente separate, dar interdependente: 

a) competitivitatea pentru creşterea economică şi piaţa muncii, care regrupează cheltuielile destinate cercetării şi inovaţiei, învăţământului şi formării profesionale, reţelelor UE, pieţei interne şi politicilor asociate;

b) coeziunea pentru creşterea economică şi piaţa internă, care vizează susţinerea convergenţei statelor membre şi regiunilor mai puţin dezvoltate, a strategiei UE pentru o dezvoltare durabilă în afara regiunilor mai puţin dezvoltate şi a cooperării interregionale. 

2.Conservarea şi gestionarea resurselor naturale, care să includă politicile comune agricole şi de pescuit, dezvoltarea rurală şi măsurile cu privire la mediu, în special Natura 2000. Cuantumul destinat politicii agricole comune reflectă acordul încheiat în cadrul Consiliului european de la Bruxelles din octombrie 2002. 

3.Cetăţenie, libertate, securitate şi justiţie, care să reflecte importanţa crescândă a noilor sarcini atribuite Uniunii în domeniile justiţie şi afaceri interne; protecţia graniţelor; politica imigraţiei şi azilului; sănătatea publică şi protecţia consumatorilor; cultură şi tineret; informarea şi dialogul cu cetăţenii. Această rubrică cuprinde şi fondurile de solidaritate şi reacţie rapidă ale Uniunii. 

4.UE ca partener mondial, care să cuprindă toate acţiunile externe, inclusiv instrumentele de pre-aderare, integrarea fondurilor europene de dezvoltare în bugetul UE şi rezervele actuale destinate asistenţei de urgenţă şi garantării împrumuturilor. 

5.Adminstraţia, care să cuprindă cheltuielile pentru instituţii, altele decât Comisia, pentru pensiunile şi şcolile europene. Cheltuielile administrative ale Comisiei vor fi incluse direct în rubricile operaţionale respective. 

Această nouă abordare este coerentă cu logica bugetului bazat pe activitate, care formează deja fundamentul pentru stabilirea bugetului anual. Noua prezentare permite autorităţii bugetare să dezbată şi să voteze simultan creditele operaţionale şi administrative pentru fiecare domeniu al politicilor comunitare. 

Plafonul mediu anual pentru creditele de plăţi pentru perioada 2007-2013 este de 1,14% din PIB-ul UE extinse. Se păstrează o marjă substanţială de la 0,09 la 0,16 % din PIB, în funcţie de anul în cauză. Aceasta înseamnă că structura financiară este în întregime compatibilă cu plafonul actual al resurselor proprii de 1,24%, care a rămas constant din 1999 şi pe care Comisia nu intenţionează să-l modifice. 

7. Finanţele Uniunii şi procedura bugetară în cadrul Constituţiei Europene

Constituţia europeană simplifică procedura bugetară şi o include printre materiile supuse unui fel de procedură de codecizie (procedura legislativă ordinară) cu o singura lectură, plus procedura de mediere. Mai mult, se suprimă distincţia cheltuieli obligatorii/cheltuieli neobligatorii, precum şi instituirea unei cote maxime anuale de creştere pentru cheltuielile neobligatorii. Cadrul financiar multianual a fost constituţionalizat, iar regulile cu privire la resursele proprii au rămas, în mare parte, neschimbate. 

Finanţele Uniunii şi procedura bugetară sunt abordate în două secţiuni ale Tratatului Constituţional: Partea I, Titlul VII: finanţele Uniunii (Art.I-53-I-57); acest titlu cuprinde principalele aspecte ale principiilor bugetare şi financiare, resursele proprii ale UE şi cadrul financiar multianual; Partea a III-a, Titlul VI, Capitolul II: dispoziţii financiare (Art.III-402-III-415); acest capitol include aspecte detaliate cu privire la cadrul financiar multianual, bugetul anual al UE, execuţia bugetară şi exonerarea, dispoziţiile comune şi combaterea fraudei. 

Pe lângă aceste dispoziţii constituţionale, în domeniu mai există trei texte încă importante cu referire la finanţele Uniunii şi procedura bugetară: regulamentul financiar 2002, acordul instituţional cu privire la disciplina bugetară şi perfecţionarea procedurii bugetare 2000. 

Constituţia europeană a încorporat o parte din dispoziţiile acestor texte, precum perspectivele financiare, numite şi cadrul financiar multianual. 

Cu privire la principiile financiare, Constituţia menţine aceste principii, stipulând că toate veniturile şi cheltuielile Uniunii trebuie să facă obiectul previziunilor pentru fiecare exerciţiu bugetar (anualitatea), să fie incluse în buget (unitatea) şi să fie echilibrate (principiul echilibrului). 

Pentru execuţia cheltuielilor este necesară adoptarea prealabilă a unui act constrângător din punct de vedere juridic. În scopul asigurării disciplinei bugetare, finanţarea cheltuielilor trebuie să poată fi acoperită de resursele proprii şi trebuie să respecte cadrul financiar multianual. Se pune totodată accent pe principiul bunei gestiuni, precum şi pe combaterea fraudei în materie. 

Referitor la resursele proprii, Constituţia semnalează faptul că bugetul Uniunii este în totalitate finanţat din surse proprii, fără a ţine seama de alte venituri (Art.I-54). Acest sistem al resurselor proprii face obiectul unei legi europene a Consiliului, care statuează cu unanimitate de voturi, după consultarea Parlamentului European, lege care trebuie să fie ratificată de toate statele membre. Majoritatea calificată se aplică doar pentru adoptarea legilor care stabilesc măsurile de punere în aplicare a acestui sistem, cu condiţia ca legea adoptată în prealabil să prevadă acest lucru în mod explicit. Această opţiune constituie singura diferenţă faţă de actualele dispoziţii bugetare (Art.269TCE). 

Cu privire la cadrul financiar multianual, sistemul perspectivelor financiare este pentru prima dată încorporat în legislaţia primară. Art.I-55 din Constituţia europeană cuprinde definiţia şi stabileşte modalităţile de aplicare a acestui cadru multianual. Se stipulează că decizia aparţine Consiliului, care hotărăşte cu unanimitate de voturi, după obţinerea aprobării din partea Parlamentului European. 

Modificările aduse de Constituţie procedurii bugetare

Constituţia europeană stabileşte o procedură bugetară care seamănă cu procedura legislativă ordinară (actuala procedură de codecizie), cu o singură lectură plus medierea, cu termene stricte şi obligaţia pentru Comisie să prezinte o nouă propunere de proiect de buget, în eventualitatea unui dezacord între Consiliu şi Parlament.

Tratatul Constituţional a simplificat situaţia anterioară, întrucât Comisia va prezenta de acum înainte un proiect de buget şi nu un proiect preliminar de buget. Mai mult, Constituţia pune capăt distincţiei actuale între cheltuielile obligatorii şi cele neobligatorii. Suprimarea acestei distincţii are drept consecinţă extinderea influenţei Parlamentului European asupra întregului buget, dar şi pierderea dreptului la ultimul cuvânt, de care se bucură în procedura actuală, cu privire la cheltuielile neobligatorii. Convenţia a prevăzut totuşi ca Parlamentul să aibă ultimul cuvânt cu privire la toate cheltuielile, dar Conferinţa interguvernamentală a renunţat la această dispoziţie. 

În cele ce urmează vom prezenta pe scurt noua procedură bugetară, aşa cum rezultă din prevederile Tratatului Constituţional.

Înainte de 1 iulie - fiecare instituţie întocmeşte o declaraţie de previziuni pentru cheltuielile proprii, astfel încât Comisia să le poată regrupa într-un proiect de buget care să cuprindă veniturile şi cheltuielile.

Cel târziu până la 1 septembrie – Comisia prezintă proiectul de buget Parlamentului European şi Consiliului, sub forma unei propuneri. Comisia îl poate modifica până la convocarea Comisiei de mediere. 

Cel târziu până la 1 octombrie – Consiliul îşi adoptă poziţia şi o înaintează Parlamentului. 

În termen de 42 de zile de la înaintarea poziţiei Consiliului, Parlamentul are trei opţiuni:

1. aprobă poziţia Consiliului şi, prin urmare, legea europeană a bugetului este adoptată;

2. nu se pronunţă în legătură cu poziţia Consiliului şi atunci legea europeană a bugetului se consideră a fi adoptată;

3. cu majoritatea membrilor care îl compun adoptă amendamente, pe care le transmite Consiliului şi Comisiei; procedura continuă, convocându-se de urgenţă Comisia de mediere. 

Din momentul primirii amendamentelor de către Consiliu, sunt posibile două scenarii, în două termene diferite:

1. dacă în cele 10 zile care urmează transmiterii amendamentelor, Consiliul le aprobă, Comisia de mediere nu se mai întruneşte şi legea europeană a bugetului este adoptată;

2. în termen de 21 de zile, Comisia de mediere poate, sau nu, să ajungă la un acord. Acordul asupra unui proiect comun se obţine cu majoritatea calificată a membrilor Consiliului şi cu majoritatea membrilor care reprezintă Parlamentul. În această situaţie procedura continuă. Dacă nu se ajunge la un acord, Comisia va trebui să prezinte un nou proiect de buget.

În cele 14 zile care urmează acordului Comisiei de mediere, sunt posibile şapte scenarii:

1.Parlamentul European şi Consiliul aprobă proiectul comun, situaţie în care legea europeană se consideră a fi adoptată în conformitate cu proiectul comun.

2.Dacă cele două instituţii nu reuşesc să se pronunţe, legea europeană a bugetului se consideră a fi adoptată în conformitate cu proiectul comun.

3.Dacă una dintre aceste instituţii aprobă proiectul, în timp ce cealaltă nu reuşeşte să se pronunţe, legea europeană se consideră a fi adoptată, în conformitate cu proiectul comun.

4.Dacă cele două instituţii resping proiectul comun, Comisia va fi nevoită să prezinte un alt proiect de buget.

5.Dacă una dintre instituţii respinge proiectul, iar cealaltă nu se pronunţă, Comisia va prezenta un nou proiect de buget.

6.Dacă Parlamentul respinge proiectul, iar Consiliul îl aprobă, Comisia va prezenta un nou proiect de buget.

7.Dacă Parlamentul aprobă proiectul, iar Consiliul îl respinge, procedura va continua. 

În termen de 14 zile de la aprobarea proiectului de către Parlament şi respingerea de către Consiliu, Parlamentul are dreptul să decidă asupra confirmării, în tot sau în parte, a amendamentelor sale. În situaţia în care rămân amendamente neconfirmate, se reţine poziţia Comisiei de mediere cu privire la rubrica bugetară care a făcut obiectul amendamentelor, iar legea europeană bugetară se consideră a fi adoptată pe această bază. 

Încheierea procedurii are loc atunci când preşedintele Parlamentului constată că legea europeană a bugetului este definitiv adoptată. 

Ultima inovaţie a procedurii bugetare cuprinse în Tratatul Constituţional o constituie raportul de evaluare (Art.III-408), pe care Comisia trebuie să-l prezinte Parlamentului şi Consiliului în fiecare an. Acest raport, legat de procedura de exonerare, trebuie să permită evaluarea execuţiei bugetare, în relaţie cu obiectivele stabilite.

Comisia rămâne responsabilă cu prezentarea proiectului bugetului anual şi cu execuţia acestuia, în cooperare cu statele membre, sub supravegherea Parlamentului şi a Curţii de Conturi.

